IZVJEŠĆE KOMISIJE EUROPSKOM PARLAMENTU I VIJEĆU u pogledu provedbe i rezultata programa Periklo za zaštitu eura od krivotvorenja u razdoblju 2006. – 2013. /* COM/2014/0550 final */





IZVJEŠĆE KOMISIJE EUROPSKOM PARLAMENTU I VIJEĆU u pogledu provedbe i rezultata programa Periklo za zaštitu eura od krivotvorenja u razdoblju 2006. – 2013. 1. Općenito Program „Periklo” program je razmjene, pomoći i osposobljavanja za zaštitu eura od krivotvorenja. Program je uspostavljen Odlukom Vijeća 2001/923/EZ od 17. prosinca 2001. s planiranim trajanjem od četiri godine (od 1. siječnja 2002. do 31. prosinca 2005.).[1] Ta je Odluka izmijenjena dvjema odlukama Vijeća: Odlukom Vijeća 2006/75/EZ od 30. siječnja 2006.[2] i Odlukom Vijeća 2006/849/EZ od 20. studenoga 2006.[3], u daljnjem tekstu Odluka o Periklu. Potonjom je Odlukom trajanje programa produljeno do 31. prosinca 2013. Na temelju članka 13. stavka 3. točke (b) Odluke Vijeća 2001/923/EZ, kako je izmijenjena Odlukom Vijeća 2006/849/EZ, zahtijeva se da se detaljno izvješće o provedbi i rezultatima programa dostavi Europskom parlamentu i Vijeću do 30. lipnja 2014. Ovim se izvješćem odgovara na taj zahtjev za provedbeno razdoblje 2006. – 2013., a kao polazište se uzima ocjenjivanje obavljeno 2013. o kojem je riječ u odjeljku 2. ovog izvješća. 2. Prethodna izvješća o ocjenjivanju U članku 13. stavku 3. točki (a) Odluke Vijeća 2001/923/EZ, kako je izmijenjena Odlukom Vijeća 2006/849/EZ zahtijeva se da Komisija dostavi Europskom parlamentu i Vijeću izvješće koje će biti neovisno o voditelju programa i u kojem se ocjenjuju značaj, učinkovitost i djelotvornost programa te komunikaciju o tome treba li se program nastaviti i prilagoditi, kojoj se prilaže odgovarajući prijedlog. Ocjenjivanje je tijekom 2013. obavila funkcija za unutarnju reviziju i ocjenjivanje Europskog ureda za borbu protiv prijevara (OLAF). Komisija je Komunikacijom COM/2013/588 Parlamentu i Vijeću poslala detaljnu ocjenu; ocjena obuhvaća razdoblje od 2002. do prvog poziva za podnošenje prijedloga 2012. Pored toga, Komisija je obavila ocjenjivanje u polovini razdoblja 2006. – 2010.[4] radi prosudbe učinkovitosti programa. To je ocjenjivanje u polovini razdoblja upotrijebljeno u okviru Komisijine procjene učinka koja je priložena njezinu prijedlogu za program „Periklo 2020.” u višegodišnjem financijskom okviru (MFF) za razdoblje 2014. – 2020. (vidi odjeljak 4.). Ovim se Izvješćem usredotočuje na stvarnu provedbu programa i na godišnje rezultate u razdoblju 2006. – 2013. 3. Provedba programa[5] i rezultati Na temelju referentnog iznosa od 1 milijun EUR 2006. godine i 6,9 milijuna EUR za razdoblje 2007. – 2013., godišnja odobrena sredstva u okviru programa Periklo iznosila su 1 milijun EUR godišnje, uz iznimku 2010. (0,9 milijuna EUR). U provedbi Perikla odražava se visoka razina zanimanja država članica za zaštitu eura od krivotvorenja. Raspravama o višegodišnjoj strategiji na sastancima Stručne skupine u području krivotvorenja eura (ECEG) omogućeno je obvezivanje 95,7 % ukupnog proračuna. U tri uzastopne godine (2009. – 2010. – 2011.) OLAF je morao ponovno dodijeliti proračunska sredstva oslobođena tijekom iste godine kako bi zadovoljio zahtjeve država članica. U razdoblju 2006. – 2013. pomoću Perikla financiralo se 113 projekata od čega su 72 među njima pokrenula nadležna tijela država članica, a 41 su bile inicijative Komisije/OLAF-a; detalji su dostupni u Prilogu I.[6] Iz ocjene programa Periklo iz 2013.[7]: „Programom su se financirale aktivnosti koje su u pravilu vrlo relevantne za ostvarivanje njegovih specifičnih ciljeva. Najrelevantnije su aktivnosti osposobljavanja, širenja informacija te umrežavanja. Razmjene osoblja i izvori novih znanja također su vrlo relevantni. Oko 95 % programskih sredstava dodijeljeno je aktivnostima najviše relevantnosti.” Većina aktivnosti iz razdoblja 2006. – 2013. bili su seminari[8], osposobljavanja/radionice i razmjene osoblja. Detalji su dostupni u Prilogu II.[9] Odabrane ciljane skupine i sudionici Iz ocjene programa Periklo iz 2013.[10]: “Vrlo su relevantne i skupine na koje program cilja. Najrelevantnija ciljana skupina su policijske službe koje su ujedno ciljana skupina koja najviše sudjeluje u aktivnostima programa i kao organizatori i kao sudionici. Pravosudna tijela i nacionalne središnje banke također su vrlo relevantne ciljane skupine. Obje skupine sudjeluju u većini aktivnosti programa, iako zaključak ocjene ukazuje na to da bi bilo poželjno povećati sudjelovanje pravosudnih tijela. Privatni sektor, konkretno, financijski/bankarski sektor, također je relevantna ciljana skupina, a posebno u državama članicama koje nisu dio europodručja i u trećim zemljama u kojima nacionalna nadležna tijela ne pružaju uvijek osposobljavanje na nacionalnoj razini.” Grafikon I. i grafikon II.: mjesto porijekla sudionika i njihove radne organizacije U događajima organiziranima u okviru Perikla sudjelovalo je ukupno 4320 stručnjaka. Gledano prema mjestu porijekla, sudionici dolaze iz 83 države. Većina polaznika (51 %) državljani su država članica, pri čemu je očito da je većina njih osoblje iz europodručja. Europski sudionici predstavljaju 73 % ukupnog broja, a 16 % su polaznici iz Latinske Amerike (uglavnom iz Kolumbije, Perua i Argentine). Afriku su uglavnom predstavljale nacije iz sjeverne Afrike, a azijski polaznici uglavnom su bili Kinezi[11]. Gledajući prema radnim organizacijama sudionika, članovi policijskih službi predstavljaju 64 % ukupnog broja sudionika. Taj postotak proizlazi iz toga što su policijske službe prva linija u borbi protiv krivotvorenja eura, a policijsko osoblje uključuje i istražitelje i tehničare. Treba istaknuti razlike među ostalim kategorijama sudionika (ukupno 36 %), uključujući visok stupanj sudjelovanja središnjih banaka (11 %) i pravosudnog osoblja (7 %). Iz ovoga je vidljivo da je provedba Perikla zadovoljila transnacionalne i multidisciplinarne dimenzije programa, u skladu sa zahtjevima iz članka 3. Odluke o Periklu. U pravilu su u svakoj godini provedbe u program dodavani novi kandidati[12], iz čega se vidi OLAF-ov trud da se Periklova sredstva upotrijebe što raznovrsnije. Češći su korisnici Periklovih sredstava bile države najpogođenije krivotvorenjem eura, na primjer, Italija, Španjolska i Njemačka. Može se uzeti u obzir da one države članice koje nisu tražile sredstva to uglavnom nisu činile iz organizacijskih razloga, a ne iz strukturnih. Grafikon III.: Broj aktivnosti po državi članici (bespovratna sredstva u razdoblju 2006. – 2013.) Perikove aktivnosti izvan EU-a Aktivnosti Perikla odvijaju se u EU-u i izvan njega, ovisno o konkretnim potrebama za zaštitu eura od krivotvorenja. Periklo je od svojeg početka konsolidirao regionalni pristup provedbenim aktivnostima u koje su uključeni posebno osjetljivi dijelovi svijeta. Poseban je naglasak stavljen na Latinsku Ameriku (u kojoj kolumbijski i peruanski organizirani kriminal predstavljaju ozbiljnu prijetnju euru) i područja u susjedstvu poput jugoistoka Europe (uključujući Tursku i zapadni Balkan), Mediterana i sjeveroistoka Europe. Strukturalna i zakonodavna poboljšanja Pored sadržaja Periklovih aktivnostih namijenjenih jačanju svijesti i osposobljavanju, važno je i što su te aktivnosti dovele do više strukturnih i zakonodavnih poboljšanja u državama članicama i trećim zemljama. Između ostalog, Kolumbija, Peru i Argentina uložile su puno truda u uspostavljanje struktura protiv krivotvorenja nalik na nacionalne središnje urede u Europskoj uniji. Periklo je pomogao tadašnjim državama pristupnicama i novim državama članicama u radu na primjeni pravne stečevine EU-a u području zaštite eura[13]. Konačno, Komisija je upotrijebila rezultate s Periklovih događaja za pripremu prijedloga Direktive o kaznenopravnoj zaštiti eura i ostalih valuta od krivotvorenja[14]. Konkretno, u Periklovim je seminarima naglašena potreba da se u istragama krivotvorenja valuta dopusti upotreba istih istražnih metoda koje se upotrebljavaju u istragama ostalih ozbiljnih zločina organiziranog kriminala, što je dodano kao odredba u predloženu direktivu. 4. Budući koraci Komisija je u svojoj Komunikaciji COM/2013/588 jasno pokazala da su ukupni rezultati ocjenjivanja obavljenog[15] u 2013. bili vrlo pozitivni. Program Periklo prihvatili su i organizatori njegovih aktivnosti i sudionici u njima, koji su iskazali podršku za nastavljanje programa nakon 2013.[16]. Dana 11. ožujka 2014. donesena je Uredba (EU) br. 331/2014[17] Europskog parlamenta i Vijeća o uspostavi programa razmjene, pomoći i osposobljavanja za zaštitu eura od krivotvorenja (program „Periklo 2020.”) u kojoj se obuhvaća višegodišnji financijski okvir za razdoblje 2014. – 2020. Uredba se u ovom trenutku provodi u okviru godišnjeg programa rada za 2014. priloženog Odluci o financiranju za 2014. (C(2014)3427)[18]. Komisija mora Europskom parlamentu i Vijeću dostavljati godišnje informacije o rezultatima programa u skladu s člankom 13. Uredbe (EU) br. 331/2014. [1] SL L 339, 21.12.2001., str. 50. – 54. [2] SL L 36, 8.2.2006., str. 40. – 41. [3] SL L 330, 28.11.2006., str. 28. – 29. [4] To ocjenjivanje u polovini razdoblja je Prilog III. Procjeni učinka (SEC(2011)1615 završna verzija) koja je priložena prijedlogu UREDBE EUROPSKOG PARLAMENTA I VIJEĆA kojom se uspostavlja program „Periklo 2020.” (COM(2011)913 završna verzija). [5] Tablice godišnje provedbe u razdoblju 2006. – 2013. objavljene su na adresi: http://ec.europa.eu/anti_fraud/euro-protection/training/index_en.htm [6] Prilog I. – Agregirani statistički podaci o provedbi programa Periklo u razdoblju 2006. – 2013. [7] Radni dokument službi SWD(2013)304 završna verzija, str. 45. [8] Seminari: Konferencija – osposobljavanje – radionica (CTW). [9] Prilog II. – Tablica s podjelom prema vrstama aktivnosti financiranih iz programa Periklo u razdoblju 2006. – 2013. [10] Radni dokument službi SWD(2013)304 završna verzija, str. 45. – 46. [11] „Ostali” uključuje Sjevernu Ameriku i europske i međunarodne institucije. [12] Nadležna nacionalna tijela iz članka 2. točke (b) Uredbe Vijeća (EZ) br. 1338/2001 od 28. lipnja 2011. o utvrđivanju mjera potrebnih za zaštitu eura od krivotvorenja, SL L 181, 4.7.2001., str. 6. [13] Uredba Vijeća (EZ) br. 1338/2001 od 28. lipnja 2001. o utvrđivanju mjera potrebnih za zaštitu eura od krivotvorenja, kako je izmijenjena Uredbom Vijeća (EZ) br. 44/2009 od 18. prosinca 2008., Uredba Vijeća br. 1339/2001 od 28. lipnja 2001. kojom se proširuje primjena Uredbe Vijeća (EZ) br. 1338/2001 od 28. lipnja 2001. o utvrđivanju mjera potrebnih za zaštitu eura od krivotvorenja na države članice koje nisu prihvatile euro kao svoju jedinstvenu valutu, Odluka Europske središnje banke od 16. rujna 2010. o provjeri autentičnosti i prikladnosti euronovčanica te njihovu vraćanju u optjecaj (ECB/2010/14), Uredba (EU) br. 1210/2010 Europskog parlamenta i Vijeća od 15. prosinca 2010. o provjeri autentičnosti eurokovanica i postupanju s eurokovanicama neprikladnim za optjecaj i Uredba Vijeća (EZ) br. 2182/2004 od 6. prosinca 2004. o medaljama i žetonima koji nalikuju eurokovanicama, kako je izmijenjena Uredbom Vijeća (EZ) br. 46/2009. od 18. prosinca 2008. [14] Prijedlog Direktive Europskog parlamenta i Vijeća o kaznenopravnoj zaštiti eura i drugih valuta od krivotvorenja, kojom se zamjenjuje Okvirnu odluku Vijeća 2000/383/PUP. Direktiva je stupila je na snagu 22. svibnja 2014.; Direktiva 2014/62/EU Europskog parlamenta i Vijeća od 15. svibnja 2014. o kaznenopravnoj zaštiti eura i drugih valuta od krivotvorenja, kojom se zamjenjuje Okvirnu odluku Vijeća 2000/383/PUP. [15] Radni dokument službi SWD(2013)304 završna verzija [16] Procjena učinka (SEC(2011)1615 završna verzija) priložena Prijedlogu uredbe Europskog Parlamenta i Vijeća kojom se uspostavlja program „Periklo 2020.” (COM(2011)913 završna verzija). [17] SL L 103, 5.4.2014., str. 1. [18] Očekuje se da će se do kraja 2014. prihvatiti „Prijedlog Uredbe Vijeća o proširenju primjene Uredbe (EU) br. 331/2014 o uspostavi programa razmjene, pomoći i osposobljavanja za zaštitu eura od krivotvorenja (program „Periklo 2020.”) na države članice nesudionice”. Ova se Uredba temelji na prijedlogu Komisije COM(2011)913 završna verzija kojem je priložena procjena učinka SWD SEC(2011)1615 završna verzija. Agregirani statistički podaci o provedbi PROGRAM PERIKLO U RAZDOBLJU 2006. – 2013. Periklo – sažetak provedbe u razdoblju 2006. – 2013. || Financijska godina || Broj aktivnosti || Država članica koja je pokrenula inicijativu (države koje ugošćuju inicijative Komisije) || Glavne ciljane skupine || Broj sudionika || Obveze za bespovratne potpore || Dodijeljen proračun || Razina obvezanih sredstava 31. prosinca predmetne godine || 2006. || 12 || BE, DE, ES, HU, IT, PL, (RO) || Policijske službe, pravosudna tijela, banke || 593 || 944 151 || 1 000 000 || 94,4 % || Država članica 9, Komisija 3 || 2007. || 12 || BE, DE, ES, FR, IT || Policijske službe, pravosudna tijela, banke || 477 || 801 522 || 1 000 000 || 80,2 % || Država članica 7, Komisija 5 || 2008. || 11 || DE, ES, IT, FR, NL, (HR+ ME+TR) || Policijske službe, pravosudna tijela, banke || 589 || 913 087 || 1 000 000 || 91,3 % || Država članica 8, Komisija 3 || 2009. || 17 || BE, DE, FR, IT, PT, (HR+ME) || Policijske službe, banke, pravosudna tijela || 548 || 1 004 631[1] || 1 000 000 || 100,5 % || Država članica 8, Komisija 9 || 2010. || 17 || BE, ES, DE, EE, IT, PL, PT, (MK+RS+TR) || Policijske službe, banke, pravosudna tijela || 572 || 902 956[2] || 900 000 || 100,3 % || Država članica 12, Komisija 5 || 2011. || 15 || DE, ES, HU, IT, PL, PT, RO, || Policijske službe, banke, pravosudna tijela || 660 || 1 044 506[3] || 1 000 000 || 104,5 % || Država članica 10, Komisija 5 || 2012. || 16 || DE, EE, ES, FR, IT, RO, (AL+HR+MK+UA) || Policijske službe, banke, pravosudna tijela || 649. || 995 847 || 1 000 000 || 99,6 % || Država članica 11, Komisija 5 || 2013. || 13 || ES, IT, HR, LV, RO, (BG+EL+ME) || Policijske službe, banke, pravosudna tijela, carinska tijela || 232[4] || 954 207 || 1 000 000 || 95,4 % || Država članica 7, Komisija 6 || UKUPNO || 113 || BE, DE, EE, ES, FR, HR, HU, IT, LV, NL, PL, PT, RO (AL+BG+EL+ME+MK+RS+TR+UA) || Policijske službe, banke, pravosudna tijela || 4 320 || 7 560 907 || 7 900 000 || 95,7 % || Država članica 72, Komisija 41 || [1] Ukupni iznos premašuje 100 % dostupnih proračunskih sredstava zbog ponovnog ulaganja sredstava vraćenih u proračun iste godine [2] Vidjeti prethodnu bilješku. [3] Vidjeti prethodnu bilješku. [4] Ovaj se iznos sastoji samo od primljenih završnih izvješća. Još nije dostavljeno nekoliko završnih izvješća o ocjenjivanju za aktivnosti iz 2013. Program Periklo Podjela financiranih aktivnosti prema vrsti 2006. – 2013. Vrsta aktivnosti || Broj Konferencije || 10 Seminari: konferencija – osposobljavanje – radionica (CTW). || 22 Osposobljavanje/radionice || 41 Razmjena osoblja || 30 Studije/izvori znanja || 7 Ostalo (stručni posjeti i prekogranične operacije) || 3 UKUPNO || 113